DANS OF NIEMAND KYK NIE - INK - INK DANS OF NIEMAND KYK NIE - INK
Titel: DANS OF NIEMAND KYK NIE
Deur Laantie le Roux
Datum gepubliseer: 16 Januarie 2020 Aantal woorde: 239 24 Kere gelees ♥1
trompetterpienkpronkend basuin Distictis buccinatoria
danstyd aan in my tuin naby Pretoria
kwê sê ‘n geveerde grysaard van bo doen die tango kwê
tussen grenadellakrulle glipgly ek gooi my lyf oor ‘n vrug soos hy dit wil hê
wip-wip dans ek of niemand kyk nie in soetsuursap druppend
stop bo-op my tuinbrug reguit rug
Venesië se water sus een twee drie een twee drie
ek wals saam met Straus verby ‘n ligblou waterstroom ewe vroom
water so koel spoel oor my spierwit hoepelrok
‘n voël spookdans in ‘n hoë boom ek sprei my arms engeldansend en droom
vêr van ‘n swartmamba doen ek die samba
ek dans of niemand kyk nie
bont blomme kondig karnavaltyd aan
kakelaars raas en kwetter ritmies saam
‘n poublom wieg delikaat dramaties in die wind voor die stoep
waar ‘n swartoogtiptol tjir tjir roep
my lyf sweef met ‘n sag kloppende hart
goudgeel sonstrale speel in my hare
‘n klein kwikkie met ‘n stokkie verbeel hom hy is Tchaikovsky
veerlig balanseer ‘n speg op ‘n vy saam met my
glimlaggend draai en swaai ek deur my tuin ek sing
tussen ballerina blomme punt ek my tone en land iewers tussen stene
dans is in my gene
deur die lewe wil ek aanhou dans of niemand kyk nie
© Laantie le Roux
Distictis buccinatoria is ‘n trompetblom
Lees ander publikasies deur Laantie le Roux
Laantie le Roux